《寄题凤翔长孙家集芳亭》
宋代·周行己

种木须种松，松有四时芳。种草须种兰，兰有千里香。

众木岂不大，秋至即凋伤。百草岂不好，露下纷萎黄。

人生事园圃，用意各有方。不贵草木多，只贵草木良。

但种松与兰，主人家道昌。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。